open-index/open-wikipedia-markdown huggingface dataset:
The Fray

**The Fray ** on pianorockia soittava yhdysvaltalainen yhtye, joka perustettiin vuonna 2002 Denverissä, Coloradossa. Yhtyeen perustivat yhtyeen laulaja ja pianisti Isaac Slade ja kitaristi ja taustalaulaja Joe King.

Yhtyeen esikoisalbumi *[[How to Save a Life]]* julkaistiin Suomessa vuonna 2007. Levyn nimikappale on soinut televisiosarjoissa *[[Tuho-osasto]]*, *[[Greyn anatomia]]* ja *[[Todistettavasti syyllinen]]* ja löytyy myös niiden soundtrackeilta.

## Varhaiset vaiheet
Keväällä 2002 koulukaverit Isaac Slade ja Joe King alkoivat soittaa säännöllisesti kahden miehen duona, mikä johti laulujen kirjoittamiseen. He lisäsivät Zach Johnsonin rumpuihin ja Sladen nuoremman veljen yhtyeen basistiksi. Caleb oli yhtyeen ensimmäinen (ja ainoa virallinen) basisti, mutta häntä pyydettiin eroamaan. Calebin lähtö aiheutti erimielisyyksiä hänen ja Isaacin välillä, ja myöhemmin tämä oli laulun "Over My Head (Cable Car)" inspiraationa. Myöhemmin Johnson erosi käydäkseen New Yorkin taidekoulua.

## Jäsenet
### Nykyiset jäsenet
* Isaac Slade - laulu, piano (2002-)
* Joe King - kitara, taustalaulu (2002-)
* David "Dave" Welsh - pääkitaristi (2003-)
* Ben Wysocki - rummut, lyömäsoittimet (2003-)

### Entiset jäsenet
* Dan Battenhouse - bassokitara, taustalaulu (2002-2004)
* Zach Johnson - rummut, lyömäsoittimet (2002-2003)
* Caleb Slade - bassokitara, taustalaulu (2002)
* Mike Ayars - pääkitaristi (2002-2003)

### Kiertuejäsenet
* Jeremy McCoy - bassokitara, taustalaulu (2009-)
* Dan Lavery - bassokitara, taustalaulu (2007-2009)
* Jimmy Stofer - bassokitara, taustalaulu (2004-2007)

## Diskografia
### Studioalbumit
* *How To Save A Life*  (2005, Suomessa 2007) 
* *The Fray* (2009)
* *Scars & Stories* (2012)
* *Helios *(2014)

## Aiheesta muualla

* The Frayn virallinen sivusto
Celal Bayar

**Mahmut Celal Bayar** (16. toukokuuta 1883 – 22. elokuuta 1986) oli turkkilainen poliitikko ja valtiomies. Bayar toimi Turkin pääministerinä 1937–1939 ja kolmantena presidenttinä 1950–1960.

## Elämä
Bayar opiskeli Istanbulin yliopistossa. Hän oli Kemal Atatürkin läheinen ystävä ja Turkin vallankumouksen johtohahmoja. Poliittisen uransa ohella hän toimi Banque d'Affaires de Turquie -pankin pääjohtajana. Ministeriksi hänet valittiin ensimmäisen kerran 1920 ja hän otti osaa Lausannen rauhankokoukseen. Atatürk nimitti Bayarin pääministeriksi vuonna 1937, mutta İsmet İnönün tultua presidentiksi Atatürkin kuoleman jälkeen Bayar erosi erimielisyyksien vuoksi.

Vuoteen 1945 asti Bayar oli maallisen ja sosiaalidemokraattisen Tasavaltalaisen kansanpuolueen jäsen. Tammikuussa 1946 hän perusti konservatiivis-islamistisen Demokraattisen puolueen yhdessä Adnan Menderesin, Mehmed Fuad Köprülün ja Refik Koraltanin kanssa. Demokraattinen puolue sai toukokuun 1950 vaaleissa 408 paikkaa, eli suuren enemmistön parlamentin 487 paikasta. Bayar valittiin presidentiksi 22. toukokuuta 1950. Hänen kymmenvuotisella kaudellaan Adnan Menderes toimi pääministerinä.

Bayar syrjäytettiin armeijan vallankaappauksella 27. toukokuuta 1960. Hänet tuomittiin kuolemaan "perustuslain rikkomisesta", mutta tuomio muutettiin elinikäiseksi vankeusrangaistukseksi. Bayar vapautettiin 1964 huonon terveyden vuoksi ja armahdettiin 1966. Hänen poliittiset oikeutensa palautettiin 1974, mutta hän kieltäytyi tarjouksesta päästä elinikäiseksi senaattoriksi ja kuoli Istanbulissa 103-vuotiaana.

Bayar sai vuonna 1958 Berliinin vapaalta yliopistolta kunniatohtorin arvon, ja Manisassa vuonna 1992 perustettu yliopisto nimettiin hänen mukaansa.

## Lähteet

## Aiheesta muualla
Percy Hodge

**Percy Hodge** (26. joulukuuta 1890 – 27. joulukuuta 1967) oli brittiläinen yleisurheilija, joka voitti 3000 metrin estejuoksun olympiakultaa Antwerpenin olympialaisissa 1920.

Vuoden 1920 olympialaisissa estejuoksun matkana oli ensimmäistä kertaa 3000 metriä. Ratana oli ruohorata. Percy Hodge oli ennakkosuosikki voitettuaan alkueränsä helposti. Hän voitti finaalin ajalla 10.00,4, 50 metriä hopeamitalistin edellä. Hodge otti osaa myös 3000 metrin joukkuejuoksun alkueriin.

Hodge voitti Britannian mestaruuden 2 mailin estejuoksussa vuosina 1919 - 1921 sekä vuonna 1923. Hän sijoittui yhdeksänneksi Kansainvälisessä Maastojuoksussa 1920 Ison-Britannian voittaessa joukkuemestaruuden.

## Lähteet

*
Apilas

**Apilas**, myös **APILAS** (Armor-Piercing Infantry Light Arm System), on ranskalaisen GIAT Industriesin valmistama rekyylitön olalta laukaistava raskas kertasinko. Sinkoja on valmistettu yli 120&nbsp;000 kappaletta, ja niitä on käytössä ainakin Belgiassa, Chilessä, Espanjassa, Etelä-Koreassa, Italiassa, Jordaniassa, Ranskassa, Saudi-Arabiassa ja Suomessa.

## Käyttö Suomessa
Suomen puolustusvoimissa APILAS tunnetaan tyyppinimellä **112 RSKES APILAS OKR**. Se oli pitkään operatiivisten joukkojen tärkeimpiä panssarintorjunta-aseita läpäisykykynsä ja suuren hankintamääränsä ansiosta. Sillä varustettiin jääkäriprikaatien joukkueiden panssarintorjuntapartiot. Puolustusvoimat teki vuonna 2007 hankintapäätöksen uudesta NLAW-panssarintorjuntaohjuksesta, joka tulee aikanaan korvaamaan raskaat singot ja raskaat kertasingot.

## Tekniset tiedot
* Kaliiperi: 112&nbsp;mm
* Pituus 
** Putki: 1,26&nbsp;m
** Ammus: 925&nbsp;mm
* Massa: 
** Kokonaismassa: 9,0&nbsp;kg 
** Putki laitteineen: 4,7&nbsp;kg
** Ammus: 4,3&nbsp;kg
* Tehokas kantama:
** Liikkuvaan maaliin: 25&nbsp;m – 400&nbsp;m
** Paikallaan olevaan maaliin: Yli 500&nbsp;m
* Moottori: Kiinteäpolttoaineinen raketti
* Lähtönopeus: 293&nbsp;m/s
* Lentoaika 500 metriin: 1,9&nbsp;s
* Taistelukärki: 1,5&nbsp;kg ontelopanos. Kykenee läpäisemään 720&nbsp;mm tasakoosteista panssariterästä tai 2 metriä betonia.

## Lähteet
Giuliano Bonfante

**Giuliano Bonfante** (6. elokuuta 1904 Milano – 9. syyskuuta 2005 Rooma) oli italialainen kielitieteilijä.

Bonfante toimi alansa professorina useissa yliopistoissa, kuten Princetonissa. Hän oli perehtynyt kuolleeseen etruskien kieleen. Kyseistä kieltä käsittelevissä tutkimuksissaan hän teki yhteistyötä tyttärensä Larissa Bonfanten kanssa. Hänen kirjalliseen tuotantoonsa kuuluu muun muassa *Lingua e cultura degli Etruschi* (1985). 

Bonfante vietti 100-vuotispäiväänsä elokuussa 2004 ja oli kuollessaan täyttänyt 101 vuotta.
Mary Baker Eddy

**Mary Baker Eddy** (16. heinäkuuta 1821 Bow, New Hampshire, Yhdysvallat – 3. joulukuuta 1910 Chestnut Hill, Massachusetts, Yhdysvallat) oli uskonnollinen johtaja ja Kristillisen tieteen perustaja. Liikkeen ideana on henkinen ja hengellinen parantaminen.

Hänen vuonna 1875 kirjoittamansa liikkeen peruskirja 'Science and Health with a key to the Scriptures' (Tiede ja terveys sekä avain Raamattuun) on ollut bestseller vuosikymmenien ajan, ja se on Women's National Book Associationissa ('naisten kansallinen kirjayhdistys') valittu yhdeksi 75 naisten kirjoittamasta kirjasta, joiden sanoma on muuttanut maailmaa.

Vuonna 1908 Mary Baker Eddy perusti The Christian Science Monitor -lehden, joka on saanut seitsemän Pulitzer-palkintoa, viimeksi vuonna 2008. Hän kuuluu Yhdysvaltain 'National Women's Hall of Fame'-kunniagalleriaan.

## Lähteet
* 75 Books by Women Whose Words Have Changed the World
* Discover the Women of the Hall
Jim Lightbody

**James (”Jim”) Davies Lightbody** (15. maaliskuuta 1882 – 2. maaliskuuta 1953 Charleston, Etelä-Carolina, Yhdysvallat) oli yhdysvaltalainen keskimatkojen juoksija, joka saavutti Saint Louisin olympialaisissa kolme kultamitalia ja epävirallisissa Ateenan välikisoissa yhden.

Saint Louisin olympialaisissa Lightbody ei ollut ennakkosuosikki millään matkoista. Ensin hän otti osaa estejuoksuun voittaen sen, vaikka kyseessä oli hänen elämänsä ensimmäinen estejuoksukilpailu. Kolme päivää myöhemmin hän sai kultaa 800 metrillä olympiaennätyksellä 1.56,0. Lopulta hän voitti 1&nbsp;500 metriä siihen asti maailman kaikkien aikojen parhaalla ajalla 4.05,4. Myöhemmin samana päivänä hän oli mukana 4 mailin joukkuejuoksussa Chicago Athletic Associationin joukkueessa saaden hopeaa.

1905 Lightbody voitti USA:n mestaruudet sekä 800 että 1&nbsp;500 metrillä. Seuraavana vuonna hän otti osaa Ateenan välikisoihin uusien voittonsa 1&nbsp;500 metrillä ajalla 4.12,0 ja jääden toiseksi 800 metrillä.

Lightbody otti osaa myös Lontoon olympialaisiin 1908. Parhaaksi sijoitukseksi jäi 800 metrin neljäs sija. 1&nbsp;500 metrillä ja 3&nbsp;200 metrin estejuoksussa hän karsiutui alkuerissä.

Lightbody kävi kesällä 1910 kilpailukiertueella Suomessa.

## Lähteet
* 
*

### Viitteet
Sidonie Goossens

**Sidonie (”Sid”) Goossens** (19. lokakuuta 1899 – 15. joulukuuta 2004) oli brittiläinen harpisti.

Goossensin ensimmäinen ammattiesiintyminen oli vuonna 1921, ja hän vaikutti musiikkialalla aktiivisesti yli puoli vuosikymmentä. Hän liittyi Lontoon sinfoniaorkesteriin ja oli myös BBC:n sinfoniaorkesterin alkuperäisjäseniä vuodesta 1930 vuoteen 1980. 

Sidonie Goossens piti viimeisen esiintymisensä vuonna 1991. Säveltäjä Eugène Goossens oli hänen veljensä. Goossens kuoli 105-vuotiaana Reigatessa.
Punarahkasammalryhmä

**Punarahkasammalryhmä** (*Sphagnum medium* coll.) on epämuodollinen ryhmä rahkasammallajeja.

Ryhmään kuuluu:
* punarahkasammal – *Sphagnum medium* Limpr.
* punaterärahkasammal – *Sphagnum divinum* Flatberg & Hassel
* tulimaanrahkasammal – *Sphagnum magellanicum* Brid.

## Ulkonäkö ja koko
Punarahkasammalryhmän lajit kasvavat 10–20 cm pitkiksi. Ne ovat rotevia. Niiden haarat kasvavat 4–6 haaran kimppuina, joista 2–3 siirottaa ulospäin ja samanverran alaspäin. Itiöpesäke on tumman ruskea, pallomainen.
Punarahkasammalet ovat punertavia melko alhaaltakin, kun taas rusorahkasammalessa väriä on vain ylimmissä lehdissä.

## Levinneisyys
Suomessa punarahkasammalryhmän lajeja tavataan yleisenä koko maassa karuilla rämeillä, nevoilla ja korvissa kosteilla välipinnoilla. Niitä kasvaa kaikilla mantereilla paitsi Etelämanterella. 

## Lähteet
Arthur Russell

**Arthur Russell** (13. maaliskuuta 1886 – 23. elokuuta 1972) oli brittiläinen yleisurheilija ja 3&nbsp;200 metrin estejuoksun olympiavoittaja vuonna 1908.

Staffordshirestä kotoisin ollut Russell voitti Ison-Britannian mestaruuden estejuoksussa vuosina 1904–1906. Ensimmäisen mestaruuden voittaessaan hän oli vasta 17-vuotias.

Lontoon olympialaisissa 1908 Russell voitti estejuoksussa alkueränsä, jossa vain kaksi juoksijaa selvisi maaliin asti. Finaalissa Russell johti puolimatkaan asti. Matkan jälkipuoliskolla johtoasema vaihteli Russellin ja yhdysvaltalaisen John Eiselen välillä. Viimeisen kierroksen alkaessa Ison-Britannian Archie Robinson ohitti Eiselen ja hävisi loppukirissä Russellille noin kahdella metrillä.

## Lähteet
*
Pizzicato

**Pizzicato** [] on jousisoittimen soittotapa, jossa soittaja jousella soittamisen sijaan näppäilee kieliä sormilla. Tuloksena on lyhyt, nopeasti sammuva ääni. Soittotavan ensimmäisiä käyttäjiä oli Monteverdi, jonka sävellyksessä *[[Il Combattimento di Tancredi e Clorinda]]* (noin 1638) pizzicato esiintyy tiedättävästi ensimmäistä kertaa musiikin historiassa. Sävellyksessä on ohjeena käyttää kahta oikean käden sormea ja näppäistä kieltä. Monteverdi käytti myös muita uusia soittotapoja, kuten tremoloa, luodakseen uusia sointivärejä ilmaisun korostamiseksi ja tuodakseen musiikkiin tunnelmaa. Vuonna 1756 Leopold Mozart ohjasi soittajaa teoksessaan *Versuch einer gründlichen Violinschule* soittamaan pizzicaton käyttäen oikean käden etusormea. Tapa on vakiintunut yleisimmäksi pizzicaton soittotavaksi, vaikka toisinaan käytetään myös keskisormea. Pizzicato on melko usein käytetty jousisoitinten soittotapa, joka merkitään nuoteissa myös lyhenteenä *pizz*.

## Lähteet
*
*
Kansanomainen puku

**Kansanomainen puku** on maalaisnaisten tai -miesten vaateparsi, joka seurasi perinteisiä kansanpukuja 1800-luvun puolivälistä lähtien. Kansanomaiset puvut seurasivat hyvin pitkälti myös vanhoja tottumuksia ja tapoja. Puvut olivat käytännöllisiä ja porvarilliseen pukeutumiseen verrattuna varsin vaatimattomia. Kansanomainen puku oli 1900-luvun alkupuolelle asti jokseenkin samanmallinen koko Suomessa. Se erosi tyyliltään vielä selvästi ajanmukaisesta muotipuvusta, vaikka yhdentymistä porvariston vaatetukseen tapahtui koko ajan. Se on uudenaikaisempi muoto kansanpuvusta, joka oli muodissa 1800-luvun puoliväliin saakka. Miehet siirtyivät pukeutumisessaan naisia aiemmin lähemmäs porvaristyylistä pukeutumista. Nykyisin kansanomainen puku ja pukeutuminen on hyvin vapaamuotoinen tulkinta siitä, mitä kukin käsittää kansanomaiseksi perinnepukeutumiseksi. Kansanomainen puku ommellaan käsin. Kansanomaisissa puvuissa on piirteitä menneiden aikojen puvuista ja niissä voi olla osia kansallispuvuista. Myös kierrätysmateriaalia voidaan käyttää.

## Katso myös

* Kansallispuku
* Kansallispukukeskus
* Kansallispukuraati

## Lähteet
Desperados (kappale)

**Desperados / Devil Woman** on suomalaisen rockyhtye Hanoi Rocksin lokakuussa 1981 julkaistu single, joka on yhtyeen singlehistorian kolmas. Nimikappale ”Desperados” julkaistiin vasta singlekokoelmalla *[[Self Destruction Blues]]*, vaikka singlen julkaisemisen aikaan työstettiin vasta yhtyeen toista albumia albumia *[[Oriental Beat]]*. Tältä yhtyeen toiselta albumilta löytyy singlen B-puoli ”Devil Woman”. Molemmat kappaleet on kirjattu kitaristi Andy McCoyn nimiin. Single julkaistiin vain Johannalta, koska yhtye ei ollut vielä kansainvälisesti tunnettu kuin jossain määrin Ruotsissa, pääasiassa Tukholman alueella.

Laulaja Michael Monroe kuvasi Suosikissa lokakuussa 1981 singleä näin: ”Devil Woman on kova biisi. Nämä ovat demonauhoja ja on hassua, että ne ylipäätään julkaistiin. Jos ne olisi tehty uudestaan, singlen olisi voinut julkaista muuallakin. Nyt se ilmestyy vain Suomessa.”

## Kappaleet
# 
# 

## Kokoonpano
* Michael Monroe – laulu
* Andy McCoy – sähkökitara
* Nasty Suicide – sähkökitara
* Sam Yaffa – bassokitara
* Gyp Casino – rummut
Pankkouuni

**Pankkouuni** on uunityyppi, jossa uunin sivussa on ulkoneva osa, johon on ihminen mahtunut nukkumaan, loikoilemaan tai istumaan uunin lämmössä. Pankoksi on myös ryhdytty nimittämään pientä tasannetta liesiosan sivussa. Pankko voi myös olla uunin päällys, jolla saattoi nukkua tai lepäillä.. Pankkouuneja on säilynyt jossain määrin vanhoissa maalaistaloissa. Varsinaisten pankkouunien häviämiseen on vaikuttanut myös se, että uuneihin on vuosien mittaan tehty muutoksia ja parannuksia. Muun muassa Jämsän Kotiseutumuseossa on rekonstruoitu pankkouuni, joka on ollut vuonna 1735 rakennetussa savutuvassa.

## Lähteet
* Alfred Kolehmainen ja Veijo A. Laine: *Suomalaiset uunit*. Otava. 1981, s. 102–103. .

### Viitteet
Suomen museoliitto

**Suomen museoliitto ry** () on suomalainen museoalan keskusjärjestö, jolla on 203 yhteisöjäsentä. Ne ylläpitävät yli 400 ammattimaisesti hoidettua museokohdetta: esimerkiksi kulttuurihistoriallisia ja luonnontieteellisiä museoita, taidemuseoita ja tiedekeskuksia. Museoliiton puheenjohtajana toimii Pekka Sauri.

Museoliitto valvoo museoiden etua, pitää ääntä niiden puolesta, edustaa museoita alan yhteisissä kysymyksissä ja toimii museoiden yhteistyöverkostona. Liiton toiminta jakautuu edunvalvontapalveluihin, koulutus- ja kehittämispalveluihin, viestintäpalveluihin ja tukipalveluihin. Liitto julkaisee *Museo*-verkkolehteä. Se ilmestyi painettuna syyskuuhun 2023 saakka.

Museoliitto koordinoi erilaisia museoalan tapahtumia ja kampanjoita. Toukokuussa vietetään Museoviikkoa ja lokakuun alussa koululaisten ja opiskelijoiden Mennään museoon! -tapahtumaa. Museoliitto ja Kansainvälisen museoneuvoston ICOM:n Suomen-komitea jakavat keväisin Vuoden museo -palkinnon.

Museoliiton tavoitteena on museoiden palvelujen käytön lisääminen. Museokortti on Museoliiton perustama suomalaisten museoiden yhteisen pääsylippu, joka tuli käyttöön toukokuussa 2015. 

## Historia
Ajatus museoiden keskusjärjestön perustamisesta esitettiin ensimmäisen kerran jo 1880-luvulla. Suomen museoliitto perustettiin lopulta vuonna 1923 ensimmäisillä valtakunnallisilla museopäivillä Turun kaupungin historiallisen museon johtokunnan aloitteesta. Keskusjärjestön avulla haluttiin tehostaa yhteydenpitoa museoiden kesken, järjestää museoalan koulutusta ja vaikuttaa museoiden rahoituksen parantamiseen. Museoliiton merkitys ammatillisena täydennyskouluttajana korostui 1960-luvulta lähtien, kun museotyöntekijöiden määrä alkoi nopeasti kasvaa.

## Lähteet

## Aiheesta muualla
* Suomen museoliiton verkkosivut
* Suomen museoliitto Facebookissa
* Museot.fi & Museokortti
* Suomalainen museohistoria tiivistettynä
Rakovalkea

**Rakovalkea** on eränkävijän nuotiotyyppi. Siinä asetetaan kaksi puupölkkyä, jotka ovat mielellään keloa, päällekkäin vaakasuoraan asentoon maahan. Erään mitan mukaan pölkkyjen pituus on kirvesvarren pituus yöpyjää kohden kahdeksantuumaista (20cm) suoraa keloa. Pölkyt koverretaan kirveellä vastakkain tulevilta puoliltaan hiukan koveriksi. Pölkkyjen väliin asetetaan molempiin päihin tuluspuut. Tuli pistetään palamaan kiehisten avulla puiden väliin. Rakovalkea palaa hyvin tehtynä koko yön ja antaa lämpöä pitkään. Usein tuulensuojaksi tehdään lisäksi laavu. 

Metsänhoitaja A. E. Järvinen suunnitteli louevaatteen, jota käytetään selkäpuolen lämmittäjänä. Rakovalkean lämpö säteilee pystytetystä louevaatteesta alas ja louevaate estää myös kylmän vedon eli juulan.

## Lähteet
*
*
*

## Aiheesta muualla
* Rakovalkea.org 
* Nalle Corander: Erilaiset nuotiot
* Rovaseudun pystykorvakerho: Rakovalkea 
*PartioWiki: Rakovalkea
I Want You

**I Want You / Kill City Kills** on marraskuussa 1980 julkaistu suomalaisen rockyhtye Hanoi Rocksin ensimmäinen single ja julkaisu. Singlen kannessa yhtyeen nimenä on **Hanoi Rocks with Andy McCoy**. Hanoi Rocks solmi levytyssopimuksen Johannan Atte Blomin kanssa marraskuussa 1980, jolloin myös ”I Want You” ilmestyi. Alun perin ”I Want You” / ”Kill City Kills” -singlen piti olla kitaristi ja lauluntekijä Andy McCoyn soolojulkaisu, mutta kun Hanoi Rocks perustettiin toisen kerran elokuussa 1980 singlestä tuli yhtyeen ensimmäinen julkaisu. Single oli ensimmäinen Michael Monroen laulama myyntiin tarkoitettu äänite.

”I Want You” on itse asiassa ruotsalainen kappale ”Vill ha dej”, jonka McCoy vain käänsi englanniksi ja otti kappaleen omiin nimiinsä. Asia selvitettiin myöhemmin oikeudessa. ”Kill City Kills” on McCoyn Ralf Örnin kanssa 16–17-vuotiaana tekemä kappale, joka on saanut innoituksensa Kill City -korttelista. Kill Cityssä monet punkkarit, kuten Hanoi Rocksin McCoy, Nasty Suicide ja Michael Monroe viettivät 15–17-vuotiaina aikaansa. ”Kill City Kills” on alun perin Maukka Perusjätkän albumilla *[[Ennen kolmatta maailmansotaa]]* oleva kappale ”Koske mua”, johon McCoy ja Örn tekivät uudet sanat ja sovituksen. Kumpikin singlen kappaleista julkaistiin vasta kolmannella studioalbumilla ja ainoalla singlekokoelmalla *[[Self Destruction Blues]]*, kun ensimmäinen albumi *[[Bangkok Shocks, Saigon Shakes, Hanoi Rocks]]* ilmestyi jo helmikuussa 1981. Singleä ei siis julkaistu markkinoimaan tulevaa albumia, vaan se oli vain ensimmäinen näytepala uudesta yhtyeestä ja sen musiikista. 

Levyllä soittaa rumpuja Maukka Perusjätkän ja Ralf Örnin yhtyeissä mukana ollut Keimo Hirvonen, vaikkei hän ei kuulunut Hanoi Rocksin jäsenistöön. Rumpaliksi valitulla Gyp Casinolla oli sessio ruotsalaisyhtyeen kanssa Tukholmassa, josta hän ehti käydä studiolla vasta viimeisenä nauhoituspäivinä. Singlen kannen kuvat on ottanut Kari Riipinen. Etukannessa on laulaja Michael Monroe ja takakannessa Andy McCoy. Levy äänitettiin Pitäjänmäellä uudella Photosonic-studiolla. Levyn äänitti Heikki Loukovaara.

Kappaleesta ”Kill City Kills” on huomattavasti myöhemmin julkaistu myös vaihtoehtoinen versio ”Kill City Kills (Namilo remix)” kokoelmalla 4 CD Box, JHNCD 2524, v. 2001. Kyseessä on ensimmäisen äänityspäivän lopuksi tuottaja/äänittäjän levy-yhtiötä varten tekemä raakamiksaus, ”raw demo mix”.

## Kappaleet
# 
# 

## Kokoonpano
* Michael Monroe (Matti Fagerholm) – laulu
* Andy McCoy (Antti Hulkko) – sähkökitara
* Nasty Suicide (Jan Stenfors) – sähkökitara
* Sam Yaffa (Sami Takamäki) – bassokitara
* Keimo Hirvonen – rummut
Mash-up

**Mash-up**  (myös **mashup**) on musiikkityyli, jossa yhdistetään kahden tai useamman yhtyeen tai artistin musiikkia yhdeksi kappaleeksi. Useimmiten mash-up tehdään poistamalla toisesta musiikkikappaleesta laulu pois, jonka jälkeen taustamusiikin päälle lisätään lauluraita jostakin toisesta kappaleesta. Yleensä yhdistetyissä kappaleissa säkeistöjen ja kertosäkeistöjen pituudet ovat suunnilleen samanpituisia, jolloin kappaleiden yhdistely on helpointa. Yhdisteltävät musiikkikappaleet voivat olla täysin eri musiikkigenreistä. Esimerkiksi Roy Kerr yhdisti toisiinsa Christina Aguileran hitin *Genie in a Bottle* ja The Strokesin *Hard to Explain* -kappaleen. Vaikka mash-up *A Stroke of Genius* tehtiin lupaa kysymättä, levy-yhtiö piti kappaleesta, ja Kerr palkattiin tekemään virallisia remixejä muun muassa Aguileran kappaleista.

## Historiaa
Levy-yhtiöt eivät yleensä suhtaudu mash-upeihin suopeasti. Eräs tunnetuimmista mash-upien tekijöistä on Adrian Burton. Hän teki taiteilijanimellä *[[Danger Mouse]]* albumin *The Grey Album*, jossa yhdistettiin toisiinsa Jay-Z:n *The Black Album*in lauluraita ja The Beatlesin *White Albumin* taustat. Burtonia ei haastettu oikeuteen teostaan, ja hän on myöhemmin toiminut Gnarls Barkleyn tuottajana.

‎Kymmenen vuotta sitten esimerkiksi klassinen reggae-rytmi yhdistettynä hiphop/r&b -lauluun saattoi olla jollain mittarilla tuore yhdistelmä. Termi "mash-up" on kuitenkin hyvin uusi. Kappaleita ovat dj:t soittaneet toistensa päälle (alkuperäinen termi "blending") jo ainakin 1970-luvun puolivälistä lähtien. Francis Grasso teki tekniikan tunnetuksi.

## Lähteet
* Kokko, Tuomas: Mash-upit syntyvät sattumalta. Jyväskylän ylioppilaslehti 5/2007, sivu 23
Legend III:I

**Legend Part III:I** on kolmas albumi Saviour Machinen neljä CD:tä käsittävässä *Legend*-trilogiassa. Eric Clayton selitti trilogian venyttämistä neljään osaan sillä, ettei yksinkertaisesti saanut mahtumaan viimeiselle levylle kaikkea sitä materiaalia mitä ”maailmanlopun epävirallisen soundtrackin” tulisi sisältää, ja siitä tuli tämän vuoksi tuplalevy.
Vaikka tämän tuplalevyn ensimmäinen osa siis ilmestyi vuonna 2001 Massacre Recordsin kautta, venyi toisen osan julkaiseminen ainakin vuoteen 2007, kun Saviour Machine ilmoitti levyn julkaisupäiväksi 7. heinäkuuta 2007. Levy tulee kuitenkin olemaan omakustanne ja voi olla, että julkaisua lykätään entisestään.
*III:I*:sta julkaistiin myös erikoisversio omakustanteena, jota painettiin vain 2001 kappaletta ja jonka jokainen kappale oli käsin numeroitu. Tämä versio ilmestyi normaalia suuremmassa pahvikotelossa ja siinä oli täysin erilainen kansigrafiikka kuin muissa *Legendin* levyissä, jotka siis muodostavat yhden ison kokonaisuuden.
*III:I* tullaan myös uudelleenjulkaisemaan 1. kesäkuuta 2007 samanlaisena kahden levyn erikoisversiona kuin aikaisemmin tänä vuonna ilmestynyt *[[Legend II|Legend Part II]]*, sisältäen ennen julkaisemattomia remixauksia. Eric Clayton myös remasteroi koko alkuperäisen levyn.

## Yhtyeen kokoonpano albumilla
* Eric Clayton - laulu
* Jeff Clayton - sähkö- ja akustiset kitarat
* Charles Cooper - bassokitarat
* Victor Deaton - rummut, lyömäsoittimet
* Nathan van Hala - piano, syntetisaattorit

## Kappalelista
# "Twelve-Hundred-Sixty Days" (7:27)
# "Revelation 13" (6:09)
# "Legend III:I" (1:15)
# "The Ancient Serpent" (4:06)
# "Abomination of Desolation" (4:40)
# "Image of the Beast" (3:58)
# "Antichrist III: The King of Babylon" (7:08)
# "The Final Holocaust" (5:24)
# "Two Witnesses" (3:42)
# "Three Angels" (2:48)
# "Four Trumpets" (3:34)
# "The Locusts" (4:56)
# "The Sixth Judgement" (3:00)
# "The Dead Sea" (3:40)
# "Rivers of Blood" (2:34)
# "The Plague And the Darkness" (4:33)
# "The Fall of Babylon" (5:11)
# "The End of the Age" (4:23)

## Aiheesta muualla
* 
*
Yhdystie 1125

**Yhdystie 1125** on yhdystie Lohjalla. Tie alkaa Lohjan aseman liikenneympyrästä valtatieltä 25 ja kulkee Lohjanharjun päällä Muijalaan valtateiden 1 ja 25 eritasoliittymään. Tie oli aiemmin osa valtatietä 25. Muurlan ja Lohjan välisen moottoritien sekä Lohjan läntisen sisääntulotien uuden linjauksen valmistuttua nykyinen valtatie 25 linjattiin kulkemaan osittain valtatien 1 kautta, jolloin aiempi valtatien 25 linjaus muutettiin yhdystieksi 1125. Tien nimi on koko matkalta **Lohjanharjuntie**.

Tie 1125 toimii reittinä Perttilän ja Muijalan kauppakeskuksille sekä asutus- ja teollisuusalueille.  Päällysteet on uusittu lähes koko matkalta ja sinne on asennettu liikennevaloja, liikenteenjakajia ja tien nopeusrajoitus on koko matkan ajan 60&nbsp;km/h.

Lähes kaikki Lohjalta itään, esimerkiksi Helsinkiin, suuntaavat linja-autot kulkevat tietä pitkin.

## Lähteet
Veikko Rytkönen

**Veikko Rytkönen** voi tarkoittaa seuraavia henkilöitä:
*Veikko Ilmari Rytkönen (1924–1990), SKDL:n kansanedustaja
*Veikko Johannes Rytkönen (1924–2003), SKDL:n kansanedustaja
Pistoia

**Pistoia** on kaupunki Italiassa Pohjois-Toscanassa, Apenniinien juurella. Kaupunki on Pistoian maakunnan pääkaupunki ja siellä on noin 90&nbsp;000 asukasta.

## Lähteet

## Aiheesta muualla

* Kaupungin viralliset verkkosivut
Patricia Day

**Patricia Day** on tanskalaisen HorrorPops-yhtyeen kontrabasisti ja laulaja.

Day on toiminut aiemmin Peanut Pump Gun -yhtyeen kitaristina.

Day on naimisissa Nekromantixin laulaja-basistin ja nykyään HorrorPopsien kitaristin Kim Nekromanin kanssa.
Leandro Cufré

**Leandro Damián Cufré** (s. 9. toukokuuta 1978) on argentiinalainen jalkapallopuolustaja, joka pelasi Argentiinan jalkapallomaajoukkueessa sekä seuratasolla muun muassa italialaisessa AS Romassa ja ranskalaisessa AS Monacossa.

Cufré voitti vuonna 1997 nuorten maailmanestaruuden Argentiinan alle 20-vuotiaiden jalkapallomaajoukkueen riveissä. Hän kuului Argentiinan miesten maajoukkueeseen MM-kilpailuissa 2006 ja pelasi vain jatkopaikan kannalta merkityksettömässä alkulohko-ottelussa Alankomaita vastaan. Tappiollisessa puolivälieräottelussa Saksaa vastaan hän sai ottelun päättymisen jälkeisessä nahinoinnissa punaisen kortin vaikkei pelannut ottelussa lainkaan.

## Lähteet
Kvasidiagonaalimatriisi

**Kvasidiagonaalimatriisi** on matriisi, jonka päädiagonaalin ympärillä olevat alkiot muodostavat neliömatriiseja siten, että näiden päädiagonaali on alkuperäisen matriisin päädiagonaalilla. Toisin sanoen L on kvasidiagonaalinen, jos

:L = 
\begin{bmatrix}
A_{11} &  0 & \cdots & 0\\
0 & A_{22} & \cdots & 0\\
\vdots & \vdots & & \vdots\\
0 & 0 & \cdots & A_{kk}\\
\end{bmatrix}
= \mathrm{diag}(A_{11}, A_{22}, \ldots, A_{kk})

missä matriisit A_{ii} ovat neliömatriiseja. Esimerkiksi matriisi

:\begin{bmatrix}
2 & 6 & 0\\
4 & 7 & 0\\
0 & 0 & 5\\
\end{bmatrix}

on kvasidiagonaalinen, ja sen päädiagonaalilla olevat neliömatriisit ovat \begin{bmatrix}2&6\\4&7\end{bmatrix} ja \begin{bmatrix}5\end{bmatrix}. 

Kvasidiagonaalimatriisit muistuttavat ominaisuuksiltaan jonkin verran diagonaalimatriiseja; jos L ja K ovat kaksi kvasidiagonaalimatriisia ja niiden sisältämien neliömatriisien riviluvut ovat samat, niin 

:(L + K)_{ii} = L_{ii} + K_{ii}\, ja
:(LK)_{ii} = L_{ii}K_{ii}\,

aivan kuten diagonaalimatriiseillakin. Lisäksi matriisit L+K ja LK ovat selvästi myös kvasidiagonaalisia. Matriisien luonnolliset normaalimuodot ovat kvasidiagonaalimatriiseja.
Perihan Mağden

**Perihan Mağden** (s. 1960 Istanbul) on turkkilainen kirjailija, joka kirjoittaa sekä proosaa että runoja. Hän oli aiemmin sanomalehti *[[Radikal]]in* kolumnisti, mutta joutui siirtymään toiseen lehteen voidakseen jatkaa kritiikkiä. Häntä on syytetty rikoslain 301. pykälän perusteella ”turkkilaisuuden halventamisesta”, kuten kirjailija Orhan Pamukia ja tammikuussa 2007 murhattua toimittaja Hrant Dinkiä.

Mağden valmistui Istanbulin Robert Collegesta, minkä jälkeen hän opiskeli psykologiaa arvostetussa istanbulilaisessa Boğaziçin yliopistossa. Hän asui jonkin aikaa Yaddon taiteilijayhteisössä. Mağden on eronnut miehestään ja on tyttärensä yksinhuoltaja. Mağden asuu Istanbulissa.

## Teoksia
* Haberci Çocuk Cinayetleri, 1991
* Refakatçi, 1994
* Mutfak Kazaları, runokokoelma, 1995
* Hiç Bunları Kendine Dert Etmeye Değer mi? 1997
* Kapı Açık Arkanı Dön ve Çık, 1998
* Fakat Ne Yazık ki Sokak Boştu, 2005

## Lähteet
Pitkospuut

**Pitkospuut** ovat suolle tai muulle kostealle paikalle, kuten järvien rantakosteikoille, rakennettu kävelyväylä. Pitkospuut on rakennettu yhdestä tai useammasta vierekkäin asetetusta lankusta tai halkaistusta puusta. Nimitys viittaakin juuri siihen, että puut ovat kulkusuuntaan nähden *pitkittäin* eivätkä poikittain, kuten usein puusillassa. Joskus puita on vierekkäin jopa 3–4 kappaletta. Luontokohteissa, joissa on panostettu esteettömyyteen, saattaa olla leveitä pitkospuureittejä, joita pitkin pystyy kulkemaan myös pyörätuolilla.

## Kiinnittäminen
Pitkospuut kiinnitetään päistään puutapeilla poikittaisiin aluspuihin. Nauloja ei kiinnittämisessä yleensä käytetä. 

## Käyttökohteet
Suomessa on rakennettu lukemattomia kilometrejä pitkospuita, varsinkin retkeily- ja suojelualueille, luontopoluille sekä muun muassa lintujärvien lintutorneille johtaville kosteille reiteille.

Paitsi kulkemisen helpottamiseen, pitkospuita voidaan käyttää myös maaston kulumisen estämiseen sekä kosteilla että kuivilla maastotyyppialueilla.

## Ylläpitäjä
Suomessa pitkospuupolkujen huollosta ja hallinnoinnista vastaa pääosin Metsähallituksen Luontopalvelut. Näitä pitkospuupolkuja on yhteensä noin viisisataa kilometriä.

## Puuaines
Yleisimmin pitkospuut ovat yli seitsemäntuumaista (17,5&nbsp;cm) tuppeensahattua mäntylankkua. Jonkin verran käytetään myös siperianlehtikuusta. Kestopuun käyttäminen on yleistynyt, sillä puun kyllästysaineissa on tapahtunut kehitystä.

## Kustannukset
Vuonna 2011 pitkospuukilometrin rakentamisen hinnan sanottiin olevan noin 20&nbsp;000 euroa ja sorastamisen noin puolet tästä. Vuonna 2022 pitkoskilometrin rakentamisen sanottiin maksavan 25&nbsp;000–50&nbsp;000 euroa.

## Käyttöikä
Mäntypitkospuiden kestoikä on 10–15 vuotta, kun taas kestopuisten pitkosten ikä voi olla jopa kolminkertainen. 

## Vaihtoehdot
Pitkospuita korvataan nykyisin joskus kustannussyistä sorastuksella kangasmaaosuuksilla tai muutoin, kun tämä maaston puolesta käy päinsä. Myös kivituhkaa, mursketta, purua, haketta ja komposiittirakenteita on käytetty.

Teräsrakenteita on käytetty paikoilla, joissa kulkijoita on paljon. Teräksen hankintahinta on kaksinkertainen, mutta elinkaari nelinkertainen. Metalliritilä ei kuitenkaan sovi koirille ja käyttäjät pitävät sinkitystä teräksestä valmistettuja metalliritiöitä ulkonäöltään luontoon sopimattomina.

## Lähteet

## Aiheesta muualla
Peeter Süda

**Peeter Süda** (30. tammikuuta 1883 – 3. elokuuta 1920) oli virolainen urkumusiikin säveltäjä.

Süda syntyi Saarenmaalla ja opiskeli musiikkia Pietarin konservatoriossa muun muassa Aleksandr Glazunovin ja Anatoli Ljadovin johdolla. Vuonna 1912 hän asettui Tallinnaan, jossa hänellä oli menestyksekäs urkurin ja musiikinopettajan ura.

Peeter Süda menehtyi Tallinnassa 37-vuotiaana. Hänet tunnetaan yhä ennen kaikkea ansioistaan urkumusiikin saralla, mutta tuotantoon mahtuu myös muuta musiikkia.
Artur Kapp

**Artur Kapp** (28. helmikuuta 1878 – 14. tammikuuta 1952) oli Viron varhaisimpia ammattisäveltäjiä.

Kapp syntyi Suure-Jaanissa. Myös hänen poikansa Eugen ja veljenpoikansa Villem Kapp olivat säveltäjiä.

Kapp aloitti opintonsa Pietarin konservatoriossa vuonna 1891. Hänelle opetti sävellystä Nikolai Rimski-Korsakov. Hän palasi työskentelemään Viroon vuonna 1920 ja vetäytyi akateemiselta uralta vuonna 1944 palatakseen kotikonnuilleen Suure-Jaaniin. 

Kapp oli paitsi säveltäjä myös tunnustettu urkuvirtuoosi. Hän sävelsi maansa ensimmäisen tunnetun urkukonserton. Lisäksi hän sävelsi muun muassa neljä sinfoniaa.

## Lähteet
Anatoli Ljadov

**Anatoli Konstantinovitš Ljadov** (; 11. toukokuuta (J: 29. huhtikuuta) 1855 Pietari – 28. elokuuta (J: 15. elokuuta) 1914 Polynovkan kartano Borovitšissa) oli venäläinen säveltäjä. 

Ljadov syntyi Pietarissa ja opiskeli Pietarin konservatoriossa muun muassa Nikolai Rimski-Korsakovin johdolla. Myöhemmin Ljadov itse toimi konservatoriossa soinnutusopin ja musiikin teorian opettajana. Säveltäjän tuotanto on pääasiassa pienimuotoista; muun muassa pianomusiikkia on julkaistu runsaasti. Pianokappaleissa on havaittavissa vaikutteita Robert Schumannilta ja Frédéric Chopinilta. Ljadov työsti baletti- ja oopperateoksia, mutta ei koskaan saattanut niitä valmiiksi. Tyylillisesti Ljadov liittyy niin kutsuttuun nuorvenäläiseen koulukuntaan, jonka huomattavimpia säveltäjiä olivat Rimski-Korsakov, Modest Musorgski ja Aleksandr Borodin.

Ljadov meni naimisiin vuonna 1884 ja sävelsi useina kesinä maaseudun rauhassa, jossa hän myös kuoli 59-vuotiaana.

## Lähteet
* Haapanen, Toivo ym. (toim.): *Musiikin tietokirja* (2. painos), s. 290. Helsinki: Otava, 1957.

## Aiheesta muualla
*
Edwin Fischer

**Edwin Fischer** (6. lokakuuta 1886 Basel &ndash; 24. tammikuuta 1960 Zürich) oli sveitsiläinen pianisti ja säveltäjä, joka teki uransa pääosin Saksassa. Fischeriä pidetään myös erinomaisena opettajana ja hänen entisiä oppilaitaan ovat muun muassa Alfred Brendel ja Daniel Barenboim.

Fischerin isä oli muusikko, joka soitti oboeta Baselin kunnanorkesterissa. Fischer aloitti opinnot Baselin konservatoriossa ja jatkoi niitä myöhemmin Martin Krausen johdolla Berliinissä. Valmistuttuaan Berliinin konservatoriosta vuonna 1905 hänestä tuli saman oppilaitoksen opettaja. Hän toimitti opetuksen ohella Bachin, Mozartin ja Beethovenin teoksia alkuperäiskäsikirjoitusten pohjalta. 

Fischer asui Saksassa lähes koko toisen maailmansodan ajan, kuitenkaan ilman että hänellä tiettävästi oli minkäänlaisia natsisympatioita.  Liittoutuneiden pommitusten tuhottua hänen kotinsa vuonna 1942 Fischer palasi Sveitsiin ja toimi viimeiset vuotensa opettajana Luzernin konservatoriossa.

Ficher levytti uransa aikana lukuisia teoksia, joista hänen täydellinen Bachin *[[Das wohltemperierte Klavier]]in* levytyksensä on tunnetuimpia, koska se oli myös maailman ensimmäinen koko teoksen levytys.

## Lähteet
*  FISCHER, Edwin (6th Oct. 1886~24th Jan. 1960) a lion's velvet paws
Daisy Kenyon

**Daisy Kenyon**, myös suomalaisella nimellä **Hänen rakastajattarensa**, on Otto Premingerin ohjaama  yhdysvaltalainen draamaelokuva, joka valmistui vuonna 1947. Elokuvan päärooleissa esiintyvät Joan Crawford, Henry Fonda ja Dana Andrews. Sivuosaa esittää Ruth Warrick. Cameoroolin tekevät eräässä elokuvan kohtauksessa muiden muassa näyttelijä John Garfield ja toimittaja Walter Winchell. *Daisy Kenyon* perustuu Elizabeth Janewayn samannimiseen romaaniin vuodelta 1945. *Daisy Kenyon* on mustavalkoinen ja se on noin 99 minuutin mittainen. Se sai ensi-iltansa Yhdysvalloissa joulupäivänä vuonna 1947 ja Suomessa vuoden myöhemmin, vuonna 1948. Tuotantoyhtiönä oli 20th Century Fox.

## Juoni

Elokuva kertoo Daisy Kenyonista (Crawford), jolla on suhde naimisissa olevaan Daniin (Andrews). Danin avioliiton takia heidän suhteensa ei voi edetä Daisyn haluamalla tavalla ja tämä alkaakin seurustella uuden miehen kanssa. Daisy on kuitenkin yhä rakastanut Daniin. Elokuva kuvaa henkilöiden välistä kolmiodraamaa.

## Näyttelijät

## Aiheesta muualla
* 
* 
* ''Daisy Kenyon'' DVD Talkissa
* ''Daisy Kenyon'' DVD Beaverissa
* ''Daisy Kenyon'' Joan Crawfordin sivuilla
Ester Mägi

**Ester Mägi** (10. tammikuuta 1922 Tallinna – 14. toukokuuta 2021) oli virolainen taidemusiikin säveltäjä.

Mäen varhaistuotanto on tyylillisesti lähellä myöhäisromantiikkaa. Hän sai myöhemmin vaikutteita virolaisesta kansanmusiikista ja modernismista. 

Mägi valmistui Tallinnan valtionkonservatoriosta 1952 ja täydensi opintojaan Moskovan konservatoriossa. Hän toimi opettajana Tallinnan konservatoriossa vuodet 1954–1984, ja konservatorio, nykyinen Viron musiikki- ja teatteriakatemia, myönsi hänelle kunniatohtorin arvon vuonna 1999. 

Ester Mäelle myönnettiin kotimaassaan lukuisia palkintoja. Hänen teoksiaan esitettiin useissa valtioissa, mukaan lukien Suomessa, ja niihin kuuluu muun muassa kamarimusiikkia, kuoroteoksia sekä sinfonia.

## Teoksia
**Kalevipoja teekond Soome* (kantaatti, 1954)
* jousikvartetto nro 1 (1964)
* jousikvartetto nro 2 *Eleegiad* (1965)
* sinfonia (1968)
* *Variatsioonid* pianolle, klarinetille ja orkesterille (1972)
**Merelinnalle* (kantaatti, 1977)
**Mõtisklused* (sarja sekakuorolle, 1978)
* konsertto uruille ja cembalolle (1980)
**Bukoolika* (orkesteriteos, 1983)
**Lauluema* (sarja sekakuorolle, 1983)
**Vanalinn* (kamarimusiikkiteos, 1987)
**Lapimaa joiud* (pianoteos, 1987)

## Lähteet
Kristiina Komulainen

**Kristiina Komulainen** (s. 28. marraskuuta 1978) on suomalainen radio- ja televisiojuontaja sekä tuottaja, toimittaja ja poliisi. Komulainen on juontanut muun muassa Kuorosotaa, Luukusta lukaalia sekä NRJ:n Aamushow’ta. Komulainen on kotoisin Siilinjärven Pöljältä.

## Ura

Työt media-alalla Komulainen aloitti paikallislehti Uutis-Jousen toimittajana, josta hän siirtyi Radio NRJ:n palvelukseen vuonna 1999. Vuoteen 2002 asti Komulainen juonsi kanavan päivälähetyksiä ja siirtyi tämän jälkeen Aamushow’n juontajaksi/tuotantoon. Hän jatkoi Aamushow'n parissa vuoteen 2006, jolloin hän siirtyi The Voicen palvelukseen juontamaan, tuottamaan ja käsikirjoittamaan KomulainenPaasonenSaukko-ohjelmaa. 

Ennen The Voicelle siirtymistä Komulainen ehti juontaa ja käsikirjoittaa useita eri tv-ohjelmia muun muassa Neloselle ja Subille. Hän on juontanut muun muassa ohjelmia Piinapenkki, NRJ Top 10, Video: Impossible sekä useita kymmeniä NRJ:n järjestämien konserttien tv-taltiointeja.

The Voicella Komulainen on sittemmin toiminut muun muassa kanavan tuottajana ja juontajana sekä radion että television Suomen virallinen latauslista-ohjelmassa. Hän on vuosina 2006–2010 juontanut myös muille tv-kanaville eri tuotantoja: Kuorosota, Luukusta lukaali, Unelmakoti sekä Päivä ennen kuolemaa, joka oli myös ehdolla Venla Gaalassa vuoden 2009 parhaaksi talk show-/keskusteluohjelmaksi. Komulainen siirtyi juontamaan Radio Aallon keskipäiviä vuonna 2011 ja sen jälkeen hän siirtyi juontamaan Loopin päivää vuonna 2013. Tammikuussa 2019 Komulainen alkoi opiskella poliisiksi.

## Muuta
Komulainen on opiskellut muun muassa tuottamista, mainontaa sekä psykologiaa. Hän on valmistunut Helsingin ammattikorkeakoulusta tuottajaksi. Ylioppilaaksi hän kirjoitti Kuopion musiikkilukiosta vuonna 1997.

Komulainen on entinen Jehovan todistaja.

## Lähteet
*http://www.juontajat.fi/43/Kristiina+Komulainen/ 
*http://tv2.yle.fi/juttuarkisto/paivittaiset-ohjelmanostot/venla-ehdokkaat
*http://areena-beta.yle.fi/video/677934
*http://www.savonsanomat.fi/viihde/viihdeuutiset/p%C3%B6lj%C3%A4lt%C3%A4-parrasvaloihin/362036
*http://www.telvis.fi/sarjaopas/index.jsp?view=serie&id=2175&o=35
*http://www.iltalehti.fi/teevee/2009113010621436_tv.shtml
*http://www.stara.fi/2006/10/09/heikki-idols-paasonen-palaa-ruutuun/
*http://plaza.fi/ellit/muoti-ja-kauneus/anna/tyyli/paljonko-paalla/kristiina-komulainen-paljonko-paalla 
*http://www.voice.fi/index.php?option=com_sbsprogram&tmpl=program&cid=7 

### Viitteet
Ken Flaton

**Kenneth "Kenny" (Ken) Flaton** (28. kesäkuuta 1940 New York &ndash; 7. marraskuuta 2004) oli yhdysvaltalainen pokeriammattilainen. Yhden WSOP-turnauksen urallaan voittaneen Flatonin vahvimpana pelimuotona pidettiin seitsemän kortin avopokeria. Stu Ungar keksi Flatonin lempinimen "Skyhawk".

Flaton voitti World Series of Pokerin $1,000 seven-card stud -turnauksen vuonna 1983. WSOP:n pääturnauksessa hän sijoittui rahoille kolme kertaa: 1988 (23.), 1990 (31.) ja 1997 (18.). Vuonna 1996 Flaton voitti Yhdysvaltain pokerimestaruuden (United States Poker Championship). World Poker Tourilla hän oli kahdesti rahasijoilla.

Flaton kuoli sydäninfarktiin marraskuussa 2004 Rose Dominicanin sairaalassa. Hän oli sairastanut keuhkosyöpää vaikkei tupakoinut.

Flatonin uran turnausansiot ylittivät 2,4 miljoonaa dollaria.

## Lähteet

## Aiheesta muualla

* 
* CardPlayer.com:n muistokirjoitus (luettu 16.3.2007)
Resolution-luokka

**Resolution-luokka** oli Britannian kuninkaallisen laivaston ballistisin ohjuksin varustettujen ydinsukellusveneiden muodostama alusluokka, johon piti kuulua viisi alusta. Niistä valmistui lopulta neljä, jotka olivat käytössä 1960–1990-luvuilla. Kukin niistä oli aseistettu kuudellatoista UGM-27 Polaris -ohjuksella.

## Taustaa
Britannian Polaris-projekti alkoi, kun sekä maalta laukaistava Blue Streak -ohjus että V-pommittajien Skybolt epäonnistuivat. Yhdysvallat vastusti NATO-maiden omia ydinohjussuunnitelmia, koska se halusi aseiden olevan mahdollisimman uudenaikaisia ja turvallisia. Pääministeri Harold Macmillan ja presidentti John F. Kennedy sopivat kuitenkin Nassaun kokouksessa 1962, että Yhdysvallat toimittaisi Britannialle Polaris-ohjuksia sukellusveneisiin. Britannia suunnittelisi ja rakentaisi sukellusveneet ja ydinkärjet itse. Yhdysvallat tarjosi ohjusta myöhemmin myös Ranskalle, joka halusi kuitenkin kehittää omat ohjuksensa. Polaris-sopimus Britannian ja Yhdysvaltain välillä solmittiin 6. huhtikuuta 1963.

## Suunnittelu
Alusten propulsiojärjestelmän Rolls-Roycen ydinreaktori ja English Electricin höyryturbiinit mahdollistivat 25 solmun nopeuden. Varavoimanlähteenä oli dieselgeneraattori.

Luokka oli muunnelma Valiant-luokasta, jota suurennettiin ohjusten mahduttamiseksi. Alusten keula ja perä rakennettiin erikseen ja väliin sijoitettiin Yhdysvalloissa suunniteltu ohjusosasto. Veneen pääaseistuksena olleet kuusitoista UGM-27 Polaris A3 -ohjusta olivat sijoitettuna kahteen riviin. Ohjuksen kantomatka oli 2&nbsp;500 meripeninkulmaa. Taktisena aseistuksena oli kuusi 21" torpedoputkea, jotka ampuivat Tigerfish-torpedoja.

## Alus

*Resolutionin* rakennustyöt aloitettiin helmikuussa 1964. Se laskettiin vesille syyskuussa 1966 ja otettiin palvelukseen 1967 ja pitkällisten kokeiden jälkeen se koelaukaisi ohjuksen Yhdysvaltain ilmavoimien koealueelle Cape Kennedyn ulkopuolelta 15. helmikuuta 1968 kello 11:15. Vene aloitti ensimmäisen partiomatkansa 15. kesäkuuta 1968, mitä seurasi 28 vuotta yhtenäistä Resolution-luokan veneiden partiointia. Kaikki alukset sijoitettiin 10. sukellusvenelaivueeseen Faslanen tukikohdassa Skotlannissa. Pisimmän yhtämittaisen 108 päivää kestäneen partiomatkan teki *Resolution* vuonna 1991.

Vuonna 1980 hallitus ilmoitti aikeista korvata Polaris-ohjukset yhdysvaltalaisella Trident-ohjuksella. Tällä välin Polaris-ohjusten ydinkärjet korvattiin uudella Chevaline-mallilla. *Repulse* ja *Renown* peruskorjattiin 1982, *Resolution* 1984 ja *Revenge* 1988. Ensimmäinen Trident-vene, Vanguard-luokan *HMS Vanguard* valmistui 1992, jonka jälkeen *Revenge* poistettiin käytöstä toukokuussa ja *Resolution* lokakuussa. *Renown* palveli vuoteen 1995 ja *Repulse* poistettiin käytöstä 28. elokuuta 1996. Tämän jälkeen alukset on sijoitettu Rosythin telakalle ja niistä on poistettu reaktorit.

## Lähteet

*
* https://web.archive.org/web/20070929104746/http://www.btinternet.com/~warship/Postwar/Submarines/polaris.htm

### Viitteet
Komedo

**Komedo** tai **ihomato** on ihon talirauhastiehyessä oleva lieriömäinen sarveistulppa. Se on muodostunut talimassasta ja sarveismassasta, ja sen pinnallinen pää voi olla vaalea tai musta.

Komedoja syntyy ihmiselle erityisesti murrosiässä, jolloin sukupuolirauhaset alkavat tuottaa kiihtyvällä tahdilla sukupuolihormoneita. Mieshormonit yhdistyvät talirauhasen mieshormonireseptoreihin ja saavat talirauhassolun tuottamaan erittäin runsaasti talia. Kun karvatuppeen on tullut liian paljon talia, sitä ravintonaan käyttävät mikrobit tuottavat aineenvaihduntatuotteenaan runsaasti jätettä rasvahappojen muodossa. Tällöin karvatupen herkkä seinämäpinta ärsyyntyy, ja karvatuppi tuottaa lisää seinämäsoluja pyrkien pääsemään eroon jätteestä. Sen seurauksena ihohuokosen suuaukkoon voi muodostua sarveistulppa eli komedo, joka sulkee aukon.

Komedo on aluksi väritön, ja sen sisältö kuultaa ihon läpi, jolloin sitä kutsutaan valkopääksi eli sulkeutuneeksi komedoksi. Kasvaessaan komedon pää muuttuu tummaksi. Kun komedossa on keskellä musta piste, sitä kutsutaan mustapääksi eli avoimeksi komedoksi. Tumma väri on ihon pigmentin melaniinin kerrostumista, eikä väriä saa pesemällä pois.

Komedon alla talimassat venyttävät ihohuokosta yhä suuremmaksi. Tällöin vapautuu tulehdussignaaleja ja syntyy punainen ja paksu finni, jolla saattaa olla märkänen huppu.

## Lähteet
Dracula 3000

**Dracula 3000** on vuonna 2004 ensi-iltansa saanut saksalais-eteläafrikkalainen kauhuelokuva, jonka on ohjannut ja käsikirjoittanut Darrell Roodt.

## Juoni
Elokuva sijoittuu vuoteen 3000. Romunkeräysalus löytää avaruudesta sata vuotta kadoksissa olleen aluksen. Romunkeräysaluksen jäsenet alkavat innoissaan tutkia tätä löytöä, mutta saavat pian tietää, että aluksella on synkkä salaisuus.

## Näyttelijät
Mirna Jukić

**Mirna Jukić** (s. 9. huhtikuuta 1986 Novi Sad, Serbia, Jugoslavia) on itävaltalainen uimari, joka on 2000-luvun tunnetuin itävaltalainen naisuimari.

Jukić syntyi Serbiassa ja varttui Kroatiassa, mutta sai vuonna 1999 Itävallan kansalaisuuden. Jukić on voittanut pitkällä radalla kaksi EM-kultaa 200 metrin rintauinnissa, sekä MM-pronssia 200 metrin rintauinnissa pitkällä radalla.

Jukić voitti pronssia Pekingin olympialaisissa 100 metrin rintauinnissa.

## Lähteet

## Aiheesta muualla

*Fina.org
The WB Television Network

**The WB Television Network** tai lyhyemmin **The WB** (lyhenne sanoista Warner Brothers) oli yhdysvaltalainen televisiokanava. WB oli Warner Brothersin ja Tribune Companyn yhteinen yritys, joka perustettiin 11. tammikuuta 1995.

CBS Corporation ja Warner Bros. julkistivat 24. tammikuuta 2006 uuden The CW Television Network -kanavan käynnistämisen keväällä 2006. Uusi yhteisyritys alkoi näyttää The WB:n ja UPN:n ohjelmia. The WB lopetettiin 17. syyskuuta 2006 The CW -kanavan käynnistämisen jälkeen.
Richard Willstätter

**Richard Martin Willstätter** (13. elokuuta 1872 Karlsruhe – 3. elokuuta 1942 Muralto) oli saksalainen orgaaniseen kemiaan perehtynyt kemisti, joka tutki kasvien pigmenttien kemiallista rakennetta ja selvitti muun muassa lehtivihreän rakenteen. Kasvien pigmenttejä koskevista tutkimuksistaan hän sai Nobelin kemianpalkinnon vuonna 1915.

Willstätter syntyi Karlsruhessa ja aloitti koulunkäyntinsä siellä, kunnes hänen perheensä muutti, minkä jälkeen hän jatkoi opiskelua Nürnbergissä. 18-vuotiaana hän pääsi Münchenin yliopistoon, jossa hän opiskeli kemiaa viidentoista vuoden ajan aluksi Adolf von Baeyerin oppilaana. Hän valmistui vuonna 1894 tohtoriksi väitöskirjansa aiheena kokaiinin rakenne. Willstätter jatkoi tutkimuksiaan toisiin alkaloideihin ja syntetisoi niitä useita. Vuonna 1896 hänet nimitettiin yliopiston lehtoriksi ja vuonna 1902 *Professor extraordinariukseksi*.

Vuonna 1905 hän siirtyi professoriksi Zürichin yliopistoon. Siellä hän selvitti lehtivihreän rakenteen. Vuonna 1912 hänestä tuli kemianprofessori Humboldt-yliopistoon Berliiniin ja Kaiser Wilhelm -instituutin johtaja. Tuolloin hän tutki kasvien ja hedelmien pigmenttejä. Vuonna 1916 hän palasi takaisin Müncheniin opettajansa von Bayerin seuraajaksi. 1920-luvun aikana Willstätter keksi entsyymireaktioiden mekanismin ja teki paljon töitä osoittaakseen, että entsyymit ovat kemiallisia aineita eivätkä biologisia organismeja. Vuonna 1924 Willstätterin ura loppui, kun hän antisemitismin vastaisena eleenä ilmoitti jäävänsä eläkkeelle.

Willstätter kieltäytyi ulkomaisista työtarjouksista ja pysyi Natsi-Saksassa kunnes pakeni natseja Sveitsiin Muraltoon vuonna 1938 ja eli siellä elämänsä loppuun asti. Hän kuoli sydäninfarktiin vuonna 1942.

## Lähteet

## Aiheesta muualla
* Willstätterin elämäkerta Nobel-säätiön sivuilla